Here is a page extracted from Wikipedia that may contain CSS, HTML, and a lot of unformatted text.

Title: Santiago Sas y Casayau
Content: Santiago Sas y Casayau, naixito de Zaragoza o 21 de chulio de 1774 (perteneixent a una familia noble orichinaria de Luco de Xiloca) y muerto en ixa mesma ciudat o 22 de febrero de 1809, estió un relichioso aragonés, que destacó en a esfensa d'a ciudat de Zaragoza en os Setios de Zaragoza mientres a Guerra d'o Francés, contra l'Exercito francés de Napoleón.

Os Setios de Zaragoza 
En chunio de 1808, cuan as tropas francesas plegaban enta Zaragoza, Santiago Sas pagó d'a suya pocha bellunas companyías de soldatos armatos con escopetas, parroquians d'a ilesia y barrio de Sant Pablo, con os cuals luitó o 15 de chunio de 1808 en as Eras de Zaragoza (en a dita batalla d'as Eras) contra as tropas francesas mandatas por o cheneral Charles Lefebvre-Desnouettes, que fue redotato.

En o Primer Setio de Zaragoza, Sas estió tamién en primera fila en toz os combates que bi habió, estando a mas conseller de José de Palafox y Melci.

Dimpués d'a rendición de Zaragoza en febrero de 1809 en o Segundo Setio de Zaragoza, o cheneral francés Lannes no respetó as clausulas sinyatas t'a rendición, y asinas Santiago Sas y mosen Basilio Boggiero Spotorno fuoron asasinatos a bayonetazos en o Puent de Piedra por soldatos franceses o 22 de febrero, y os suyos cuerpos chitatos a o río Ebro.

Homenaches 
En o Puent de Piedra hue bi ha un obelisco t'a suya memoria y t'a memoria de Boggiero.

Bibliografía 
 Santiago Sas en a pachina web d'a Fundación 2008.
 Exposición que presentó al general Palafox el doctor don Santiago Sas, en Agustín Alcaide Ibieca: Historia de los dos sitios que pusieron a Zaragoza en los años de 1808 y 1809 las tropas de napoleon: Que pusieron a Zaragoza en los años de 1808 y 1809 las tropas de Napoleón (1831, Burgos).
 Santiago Sas en a Gran Enciclopedia Aragonesa.
 Imachens d'o molimento commemorativo de Sas y Boggiero en www.1808-1814.org.
 Relato d'a muerte de Sas y Boggiero en Los Episodios Nacionales, de Benito Pérez Galdós, en Wikisource.

Vinclos externos

Referencias 

Muertos en Zaragoza
Naixius de Zaragoza
Nobles d'Aragón
Personas d'os Setios de Zaragoza
1774 (naixencias)
1809 (muertes)